钦定古今图书集成/历象汇编/岁功典/第064卷 > 《福建志书》 > 立秋日早泛舟入郭 张羽
## 钦定古今图书集成/历象汇编/岁功典/第064卷 > 《福建志书》 > 立秋日早泛舟入郭 张羽

连霖启秋期，金气晨已兆。谿云合馀阴，水霞相照耀。
登舻泛凉飙，乘流驾奔峭。回波荡尘襟，青山列远眺。
蒲菼迷森沈，菱荷争窅窕。沙明众女浣，潭净孤禽啸。
端居积百忧，暂出窥众妙。好爵岂不怀，《卫生》乃其要。
寄谢沧海人，予亦堪同调。